Ġob jammetti l-ġustizzja ta' Alla Ġob wieġeb u qal: "Hekk hu, tassew, u hekk inżomm jien: Kif jista' l-bniedem jieħu raġun ma' Alla? Jekk jogħġbu jidħol f'qorti miegħu, lanqas iwieġbu waħda minn elf. Hu għaref minn moħħu u ta' ħila kbira; min qatt ħarraxha miegħu u ħareġ bis-sliem? Hu jheżżeż il-muntanji bla ma jintebħu, u jaqlibhom ta' taħt fuq fil-korla tiegħu. Hu jċaqlaq l-art mis-sisien tagħha, u l-kolonni tagħha jitriegħdu. Jikkmanda x-xemx u ma titlax, jaqfel il-kwiekeb u ma jfiġġux. Hu waħdu firex is-smewwiet, u saħaq dahar il-mostru tal-baħar. Hu ħalaq l-Orsa u l-Ġgant, it-Trajja u l-Kmamar ta' Nofsinhar . Hu jagħmel ħwejjeġ kbar ma nifhmuhomx, għeġubijiet bla għadd. Jekk jgħaddi minn ħdejja ma narahx, iwarrab minni bla nittendi bih. Jekk jiġi jaħtaf min se jżommu? Min se jgħidlu: 'X'int tagħmel hemm?' Alla ma jreġġax lura l-korla tiegħu. Dawk li għenu lil Raħab għotru taħtu. Kif nista' mela nwieġeb jiena? Xi kliem nagħżel għal quddiemu? Għad li jien ġust ma nistax inwieġeb, u flok id-dritt ikolli nitlob il-ħniena. Jekk inħarrku ma jweġibni xejn, għad li nemmen li leħni jisimgħu. Hu jgħaffiġni mqar għal xagħra, u jkattarli l-ġrieħi għal xejn b'xejn. Lanqas nifs ma jħallini nieħu, għax sax-xaba' bl-imrar jimlieni. Jekk niġu għall-qawwa, min aqwa minnu? Jekk niġu għall-ħaqq, min se jħarrku? Għalkemm innoċenti fommi, jikkundannani, għalkemm bla ħtija, Hu joħroġni b'ħati. Bla ħtija jien; ma rridx naf bija nnifsi, ħajti sirt nistmellha. Hu kollu wieħed, għalhekk ngħid, 'L-innoċenti u l-ħatja Hu jeqred xorta waħda.' Jekk jaqa' għal għarrieda flaġell tal-mewt, Hu jidħak bit-twegħir tal-innoċenti. Jekk taqa' xi art f'idejn wieħed kiefer, Hu li jgħammad għajnejn l-imħallfin tagħha. Jekk mhux Hu, min jista' jkun? Jiemi għaddejja eħfef minn ġerrej, igerbu malajr bla ma jaraw riżq, jiżgiċċaw qishom dgħajjes bil-qasab, bħal ajkla nieżla b'salt għall-priża. Għalkemm ngħid: 'Irrid ninsa l-għali tiegħi, ħa nibdel wiċċi u nidher ferrieħi,' naqta' qalbi bit-tbatija kollha tiegħi, għax naf li int ma żżommnix bla ħtija. Ladarba tqisni ħati, għalfejn noqgħod nitħabat għal xejn? Imqar jekk ninħasel bis-soder, u nnaddaf idejja bil-lissija, fil-ħama terġa' tgħaddasni, u ħwejġi stess jitqażżuni. Alla mhux bniedem bħali biex nisfidah, jew immorru flimkien għall-qorti. M'hawn ħadd li jaqta' l-ħaqq bejnietna, u juża s-setgħa fuqna t-tnejn, biex ibiegħed minn fuqi l-virga tiegħu, u ma jwerwirnix id-driegħ tiegħu. Kieku żgur nitkellem u ma nibżax minnu; imma mhux hekk il-każ tiegħi miegħu."